Wat is emosionele volwassenheid? - WelstandWelstand
Tuis / Advies / Wat is emosionele volwassenheid?
Wat is emosionele volwassenheid?
Maandag | 19 April | 2021
Deur Emsie Martin
Ons lewe in 'n uiters snaakse wêreld, met baie nuwe eise wat aan ons gestel word en al hoe ons dit kan oorleef, is deur emosionele volwassenheid te handhaaf. Emosionele volwassenheid is byvoorbeeld wanneer iemand hul emosies onder beheer kan hou ongeag die omstandighede waarin hulle hul bevind en weet hoe om in moeilike situasie steeds koel en kalm te bly.
Emosionele volwassenheid word gewoonlik weerspieël in interpersoonlike verhoudings. Hoewel ons nie altyd met ander se opinies saamstem nie, is dit moontlik om dit te aanvaar en te sê wat ons dink sonder om iemand te minag. Aanvaarding is een van die sleutels tot emosionele welstand en dit is noodsaaklik as jy gelukkig wil wees. Die lewe leer ons dat dinge nie altyd gebeur soos ons wil nie, maar as jy die regte gesindheid het, kan mislukkings goeie geleenthede wees om te groei.
Volgens Alicia Coertze, 'n berader in Pretoria wat spesialiseer in tieners, studente en jong volwassenes, bestaan emosionele volwassenheid uit twee komponente:
Eerstens, die vermoë om jou emosies te verstaan en te identifiseer.
Tweedens, om jou emosies te beheer maak nie saak in watter omstandighede jy jou bevind nie. Dit beteken om kalm te bly wanneer iemand teenoor jou uitvaar of om te kan erken jy was verkeerd as jy 'n fout gemaak het.
Emosionele onvolwassenheid kan ook emosionele letsels agterlaat. Emosioneel onvolwasse mense sal altyd seker maak alles draai om hulle en hulle is geneig om altyd die blaam op ander te plaas. Hulle vind altyd verskonings en neem selde of ooit verantwoordelikheid vir hulle foute.
Hoe lyk emosionele volwassenheid?
Emosionele volwassenheid is die vermoë om beleefdheid, deernis en begrip vir jouself en ander te toon.
Emosionele volwasse mense sal die beste in ander raaksien en stadig wees om ander te oordeel.
Hulle besit die vermoë om vir 'n oomblik te dink voor hulle op stresvolle, oorweldigende situasies reageer. Hulle vra vrae en kommunikeer voor enige aanname oor iemand anders se optrede gemaak word.
Emosionele volwasse mense hanteer konflik met grasie sonder om op enige iemand te skree of stilstuipe te kry. Hulle werk daaraan om verhoudings te herstel.
Hulle kan vir 'n oomblik terugtree wanneer hulle emosioneel oorweldig voel.
Hulle het die vermoë om verantwoordelik te wees vir hul eie optrede sonder om iets of iemand anders te blameer.
Hulle het duidelike grense en het die vermoë om ander mense se grense te respekteer.
Om emosioneel volwasse te wees is nie iets wat net gebeur nie; die verg 'n proses van verskillende dinge wat saamkom.
Wat kan jy doen om meer emosioneel volwasse te word?
Doen selfondersoek: Begin deur te besef dat daar sekere areas in jou lewe is wat werk nodig het.
Stel grense: Dit is belangrik om grense te stel en duidelik te maak wat jy in jou lewe gaan toelaat of nie. Baie dinge is buite ons beheer, maar jy kan beheer wat jy in jou lewe toelaat al dan nie.
Stop vir 'n oomblik: Dit gee jou weer beheer oor 'n situasie. Haal vir 'n oomblik asem voor jy op 'n argument reageer en kry jou gedagtes agtermekaar Só leer jy om jou emosies onder beheer te bring.
Om foute te maak is onvermydelik:Daarom moet jy daaruit leer. Neem kennis, vra om verskoning as dit nodig is, besluit hoe om daarop te verbeter.
Soek hulp:Soms moet jy hulp soek; berading kan van groot waarde wees om jou te help om sekere vaardighede te ontwikkel in areas waar jy sukkel.
Die beste ding wat jy vir jouself kan doen, is om deurlopend aan jouself te werk en jouself toe te laat om te groei. Dit verg moed, maar die resultate is van onskatbare waarde.
Solidariteit verstaan dat arbeidsverhoudingspesialiste, kantoorpraktisyns en selfs persone in kommunikasie en bemarking unieke uitdagings ervaar, soos byvoorbeeld om onder baie druk te werk, en oor 'n wye verskeidenheid inligting, kennis en vaardighede moet beskik en selfs saam met emosionele onvolwasse mense te werk. Solidariteit Beroepsgildes bied daarom vir jou 'n netwerk van werk. Besoek gerus die skakel https://gildes.solidariteit.co.za/ vir meer inligting.